ཆུང་དུས།པཱ་ལགས་ཀྱིས་ང་རང་རི་ལ་འཁྲིད་དེ།རི་ལ་འཛེགས་དགོས།རི་ལ་འཛེགས་ན་དཀའ་ངལ་ལ་མགོ་མི་བསྒུར་བའི་གཤིས་ཀ་འཇགས་ཀྱི་རེད་ཅེས་གསུངས།ངས་སྐབས་དེར་ཁོང་གི་བཀའ་མོལ་དེའི་ནང་དོན་གསལ་པོ་མ་ཤེས།ཡིན་ནའང་ངས་པཱ་ལགས་ཀྱི་གསུངས་པར་ཉན་ཏེ།རི་ལ་འཛེགས་འགོ་ཚུགས།རི་ལ་ཡར་འཛེགས་སྟངས་དང་མར་བབས་སྟངས་དེ་ཚོ་ཡང་རིམ་པས་ཤེས།རི་སྟེང་གི་སྐྱུར་རྩྭ་ཆོ་ལོ་དང་།མངར་རྩྭ་སྨུག་རྩི།ད་དུང་འགྱིག་བྱེ་རིལ་ལྟ་བུ་བཟོ་རུང་བའི་ཨོ་རོག་ཉུང་མ།རོ་བཅུད་ཆེ་བའི་གསེར་ཤ་དང་དཀར་ཤ།།བསེ་འབྲུ་སོགས་འཐུ་བཞིན་གཡག་གི་སྒལ་གཞུང་འདྲ་བའི་རི་ངོགས་དག་ཏུ་སྐྱིད་ཉལ་རྒྱག་གིན།ཡར་ནམ་མཁའི་བྱ་གླག་དང་བྱ་རྒོད་ཀྱི་འཕུར་རྩལ་ལ་ཞིབ་བལྟ།མར་སྔོ་ཕྱུར་ཕྱུར་གྱི་དུ་བ་འཕྱུར་བཞིན་པའི་གྲོང་ཚོར་རྒྱང་བལྟ།ད་དུང་ཉེ་འགྲམ་གྱི་གཡག་ཁྱུ་དང་ལུག་ཁྱུས་རྩྭ་བཟའ་བཞིན་པར་ཉེ་བལྟ་བྱས་ཏེ།རང་གི་སེམས་པའང་མུ་མཐའ་མེད་པའི་རི་ཚོགས་བཞིན།དྲི་མ་མེད་པའི་སྤྲིན་དཀར་ལྟར།བཀག་རྒྱ་མེད་པའི་བྱ་གླག་ནང་བཞིན་ཅི་བདེ་བདེར་གློད་པའི་བདེ་སྣང་དེ།སྐྱིད་སྣང་དེ།དགའ་སྣང་དེ།རྩྭ་རྩེའི་སྟེང་གི་ཟིལ་པ་བཞིན་དུ་འོད་འཚེར་འཚེར་དང་།ཉི་མས་དྲོད་པའི་རྡོ་ལེབ་བཞིན་དུ་ཚ་ལམ་ལམ་རེད།